b'\n_START_ARTICLE_\nIlpo Hakala\n_START_SECTION_\nUra\n_START_PARAGRAPH_\nS\xc3\xa4hk\xc3\xb6asentaja Lasse Hakalan ja Elvi Lamminp\xc3\xa4\xc3\xa4n perheeseen syntynyt Ilpo Hakala ty\xc3\xb6skenteli alkuun s\xc3\xa4hk\xc3\xb6miehen\xc3\xa4, mutta p\xc3\xa4\xc3\xa4tyi veljens\xc3\xa4 Kari Hakalan innoittamana n\xc3\xa4yttelij\xc3\xa4ksi. Ilpo Hakala opiskeli n\xc3\xa4ytt\xc3\xa4m\xc3\xb6taiteita Tampereen yliopistossa 1977\xe2\x80\x931981. Sittemmin h\xc3\xa4n on my\xc3\xb6s opettanut n\xc3\xa4yttelij\xc3\xb6it\xc3\xa4 samaisessa opinahjossa._NEWLINE_Hakala on ty\xc3\xb6skennellyt muun muassa Tampereen Teatterin Niskavuoren Aarnet -tuotannoissa sek\xc3\xa4 ohjaajana ett\xc3\xa4 esiintyj\xc3\xa4n\xc3\xa4. Vuonna 2003 sai ensi-iltansa Heikki Vihisen ja Timo Kahilaisen Alivuokralainen, jossa Hakalalla oli Leo Amurin rooli. Farssi sai vuosien varrella huikeat 134\xc2\xa0000 katsojaa. Aleksis Kiven komediassa Nummisuutarit (2007) Hakala n\xc3\xa4ytteli kaksi roolia: Sepeteus ja Eemeli. Bertolt Brechtin musiikkin\xc3\xa4ytelm\xc3\xa4ss\xc3\xa4 Kolmen pennin ooppera h\xc3\xa4nell\xc3\xa4 oli niin ik\xc3\xa4\xc3\xa4n kaksi roolia: Is\xc3\xa4 Kimball ja poliisi Smith. Kaudella 2010\xe2\x80\x932011 esitetty tuotanto sai l\xc3\xa4hes 13\xc2\xa0000 katsojaa. Hakalalla oli useita rooliteht\xc3\xa4vi\xc3\xa4 my\xc3\xb6s Charles Dickensin n\xc3\xa4ytelm\xc3\xa4ss\xc3\xa4 Saiturin joulu, jonka ohjasi Tommi Auvinen, ja joka ker\xc3\xa4si 2010-luvulla l\xc3\xa4hes 38\xc2\xa0000 katsojaa._NEWLINE_Teatterity\xc3\xb6ns\xc3\xa4 ohella Hakala on n\xc3\xa4ytellyt muutamissa elokuvissa ja televisiotuotannoissa. Vuonna 1987 h\xc3\xa4nell\xc3\xa4 oli Iso-Martin rooli Kalle Pursiaisen Yleisradiolle ohjaamassa Niskavuori-filmatisoinnissa Niskavuoren nuori em\xc3\xa4nt\xc3\xa4. Uransa alussa, vuonna 1981, Hakalalla oli pieni sivuosa Tapio Parkkisen lastenelokuvassa Hullu kes\xc3\xa4.'